大圍站公共運輸交匯處

大圍站公共運輸交匯處，九巴叫做大圍鐵路站巴士總站，舊時叫做大圍火車站巴士總站，係香港沙田區大圍一個室內地面車站，喺港鐵大圍站南便，有巴士總站、專線小巴總站同埋的士站。

歷史
大圍總站有三代，分別係路邊車站、坑狀露天車站同埋室內公共運輸交匯處。

第一代大圍總站晌大圍道近富嘉花園，1980年代初期至中期運作。嗰陣時九廣鐵路重未電氣化，大圍站都重未起，大圍一帶嘅人口都比較少，九龍巴士72A線同埋85線都係晌路邊做總站，總站名叫「大圍」。

第二代大圍總站喺家下大圍站南便、大圍歡樂城西南便，1986年跟住大圍站永久車站開放而啟用，總站名叫「大圍火車站」，係一個坑狀露天車站。第二代大圍總站有兩個入口，分別晌美田路同埋車公廟路，其中美田路入口嘅站位採用U形設計，由車公廟路進入嘅巴士就係單向西行，巴士統一晌美田路駛出。

第三代大圍總站即係而家嘅大圍站公共運輸交匯處，2001年同大圍站馬鞍山鐵路部份一齊開始起。室內公共運輸交匯處採用環狀設計，巴士同埋專綫小巴統一晌車公廟路入、美田路出，站入便有緩衝區畀巴士停車用。根據政府規劃，第二代巴士總站都係公共運輸交匯處嘅一部份，嗰個站臨時搬向南便，以配合工程進行。公共運輸交匯處晌歡樂城舊址南便起，同大圍站擴建部份相連，政府重起咗連接村南道同埋公共運輸交匯處嘅行人隧道，方便大圍居民行去車站。

大圍站公共運輸交匯處晌2004年12月21號同馬鞍山鐵路一齊啟用，通車初期同露天臨時總站一齊用，九巴晌2005年至2006年期間逐一將巴士站搬去室內公共運輸交匯處，露天總站已經晌2006年底永久封閉，而家嗰度重係吉地，啲站坑同埋專綫小巴總站嘅路面劃綫重晌度，重未有乜嘢發展。

大圍站嘅巴士線變化唔大，以中途站為主，九龍巴士72A線係而家唯一全日服務而以大圍站做總站嘅巴士線，非全日路線九龍巴士46S線同埋龍運巴士R42線亦以大圍站做起點。

總站路線資料

巴士
九龍巴士46S線
九龍巴士46X線嘅輔助線，提供大圍、美田邨、美松苑同美林邨去葵涌嘅巴士服務，只晌平日朝早繁忙時間提供單向服務。

九龍巴士72A線
提供大埔工業邨、大元邨、大埔墟、廣福邨往來大埔公路、沙田源禾路、乙明邨、美林邨同大圍嘅巴士路線，係唯一一條全日以呢個總站做終點站嘅巴士路線。

龍運巴士R42線
提供大圍新翠邨、秦石邨、沙田市中心、港鐵荃灣站同楊屋道往來香港迪士尼樂園度假區嘅巴士服務。

龍運巴士X48線

專線小巴
新界區專線小巴68K線

新界區專線小巴403X線

新界區專線小巴481B線

新界專線小巴803K線

途經巴士線

九龍巴士46P線
淨係去顯徑方向經呢個站，反方向車站設喺附近嘅海福花園

九龍巴士46X線
淨係去顯徑方向經呢個站，反方向車站設喺附近嘅海福花園

九龍巴士80K線

九龍巴士88K線
淨係去顯徑方向經呢個站，反方向車站設喺附近嘅積運街同埋海福花園

九龍巴士249X線

香港巴士總站
大圍